Predkladacia správa

Informáciu o výsledkoch 17. zasadnutia konferencie zmluvných strán Dohovoru                    o medzinárodnom obchode s ohrozenými druhmi voľne žijúcich živočíchov a rastlín (CITES), Johannesburg, Juhoafrická republika, 24. september – 5. október 2016 predkladá Ministerstvo životného prostredia Slovenskej republiky na rokovanie vlády Slovenskej republiky v súlade s plnením bodu D.2 uznesenia vlády Slovenskej republiky č. 333 zo 17. augusta 2016 k návrhu účasti delegácie SR na 17. zasadnutí konferencie zmluvných strán Dohovoru  o medzinárodnom obchode s ohrozenými druhmi voľne žijúcich živočíchov a rastlín (CITES) v dňoch 24. septembra - 5. októbra 2016 a na stretnutí na vysokej úrovni dňa 23. septembra 2016, Johannesburg, Juhoafrická republika. Jej cieľom je priniesť podrobnejšiu informáciu o priebehu a výsledkoch rokovaní so zameraním sa na kľúčové oblasti a najvýznamnejšie zmeny. 
Dohovor o medzinárodnom obchode s ohrozenými druhmi voľne žijúcich živočíchov            a rastlín (ďalej len „dohovor“) nadobudol platnosť dňa 1. júla 1975. ČSFR pristúpila k dohovoru v roku 1992, Slovenská republika prevzala jeho záväzky od 1. januára 1993. Základné princípy dohovoru boli transponované do právneho poriadku Európskeho spoločenstva (nariadenia Rady   a Komisie). Dohovor je považovaný za jeden z hlavných nástrojov svetovej stratégie ochrany prírody a je súčasťou programu stratégie trvalo udržateľného života, vyhláseného v roku 1992 pod patronátom Programu Spojených národov pre životné prostredie (UNEP), Medzinárodnej únie na ochranu prírody a prírodných zdrojov (IUCN) a Svetového fondu na ochranu prírody (WWF). 
Uvedené zasadnutie konferencie zmluvných strán dohovoru bolo vôbec najväčšou konferenciou v oblasti ochrany ohrozených druhov s viac ako 3 500 účastníkmi. Okrem delegácií jednotlivých zmluvných strán dohovoru sa ho zúčastnili aj predstavitelia medzivládnych              a mimovládnych organizácií a súkromného sektora. Európska únia (EÚ) sa zúčastnila konferencie po prvýkrát ako zmluvná strana dohovoru. 
Samotnej konferencii predchádzalo jednodňové stretnutie na vysokej úrovni, ktorého sa zúčastnilo spolu s ministrom životného prostredia Slovenskej republiky Lászlóm Sólymosom približne štyridsať ministrov. Predseda vo svojom zhrnutí na konci tohto stretnutia vyzdvihol výsledky a význam dohovoru pre implementáciu cieľov udržateľného rozvoja. 
Predmetom konferencie bolo spolu 175 návrhov, z toho 62 návrhov na zaradenie (preradenie) druhov do príloh I a II dohovoru a 113 návrhov formálneho, právneho, strategického alebo procedurálneho charakteru. K najdôležitejším prijatým rozhodnutiam patrí zvýšenie ochrany až zákaz obchodovania pre šupinavce, vybrané druhy žralokov a rají, či celý rad druhov plazov. Zvýšená ochrana bola prijatá aj pre veľké množstvo druhov tropických drevín či papagája sivého – žaka. Dôvodom na zvýšenie ochrany bolo práve ich rastúce ohrozenie medzinárodným obchodom, ktoré sa prejavilo v poklesoch ich populácií vo voľnej prírode.
Slovenské predsedníctvo v Rade EÚ v úzkej spolupráci s Holandskom počas celého trvania konferencie úspešne koordinovalo pozície EÚ a v mene EÚ aj vystupovalo. Prispelo tak k tomu, že z pohľadu EÚ je možné konferenciu charakterizovať ako veľmi úspešnú, o čom svedčí aj fakt, že prevažná väčšina návrhov predkladaných EÚ bola konferenciou prijatá.
Predložený materiál nemá vplyv na rozpočet verejnej správy, podnikateľské a životné prostredie, informatizáciu spoločnosti  a nemá sociálne vplyvy. V zmysle čl. 10 ods. 6 písm. a) Smernice na prípravu a predkladanie materiálov na rokovanie vlády Slovenskej republiky materiál nebol predmetom medzirezortného pripomienkového konania, vzhľadom na jeho informatívny charakter. 
